钦定古今图书集成/明伦汇编/官常典/第511卷 > 张蕴
## 钦定古今图书集成/明伦汇编/官常典/第511卷 > 张蕴

按《宋史》本传：“蕴字积之，开封将家子也。从军为小校，
隶刘昌祚，至灵州，遇敌中矢，拔镞复战，以功赐金带。
从征安南，次富良江，诸将犹豫未进，蕴褰裳先济，众
随之，蛮遁走，使巫被发登崖为厌胜，蕴射之，应弦而
毙，一军讙噪。历京西、泾原将，知绥德、怀宁、顺宁军等
六城，储粟至三十万斛。将兵取宥州，破夏人于大吴”
神流堆。宥州监军引铁骑数千趋松林堡。蕴谍知之，
顿兵长城岭以待，戒诸部曰：“贼远来气盛，少休必困，
困而击之必捷。”果以胜归。夏人寇顺宁，蕴置伏狭中，
约闻呼则起，俘斩数百十人，获马械甚众。累迁皇城
使、荥州刺史，成州团练使，通州防御使，开德河阳马
步军副总管。显肃皇后母自郑氏再适蕴，徽宗屡欲
以恩进其官，辄力辞不敢受，人以为贤。卒，年七十三，
赠感德军节度使，谥曰“荣毅。”